钦定古今图书集成/历象汇编/岁功典/第008卷 > 《四时田园杂兴》二十八首 范成大
## 钦定古今图书集成/历象汇编/岁功典/第008卷 > 《四时田园杂兴》二十八首 范成大

春日

柳花深巷午鸡声，桑叶尖新绿未成。坐睡觉来无一
事，满窗晴日看蚕生。

土膏欲动雨频催，万草千花一饷开。舍后荒畦犹绿秀，邻家鞭笋过墙来。

高田二麦接山青，傍水低田绿未耕。桃杏满村春似
锦，踏歌椎鼓过清明。

“社下烧钱鼓似雷，日斜扶得醉翁回。”“青枝满地花狼
籍，知是儿孙𩰚草来。”
寒食花枝插满头，蒨裙青袂几扁舟。一年一度游山
寺，不上灵岩即虎丘。

桑下春蔬绿满畦，菘心青嫩芥台肥。溪头洗择店头
卖，日暮裹盐沽酒归。

晚春

紫青莼菜卷荷香，玉雪芹芽拔薤长。自撷溪毛充晚
供，短篷风雨宿横塘。

湔裙水满绿𬞟洲，上巳微寒懒出游。薄暮蛙声连晓
闹，今年田稻十分秋。〈吴下以上巳蛙鸣则知无水灾〉
新绿园林晓气凉，晨炊早出看移秧。百花飘尽桑麻
小，夹路风来阿魏香。

茅针香软渐包茸，蓬蘽甘酸半染红。采采归来儿女
笑，杖头高挂小筠笼。

雨后山家起较迟，天窗晓色半熹微。老翁欹枕听莺
啭，童子开门放燕飞。

海雨江风浪作堆，时新鱼菜逐春回。荻芽抽笋河鲀
上，栋子开花石首来。

夏日

二麦俱秋斗百钱，田家唤作小丰年。饼炉饭甑无饥
色，接到西风熟稻天。

百沸缲汤雪涌波，缲车嘈囋雨鸣蓑。桑姑盆手交相
贺，绵茧无多丝茧多。

昼出耘田夜绩麻，村庄儿女各当家。童孙未解供耕
织，也傍《桑阴》学种瓜。

黄尘行客汗如浆，少住侬家漱井香。借与门前磐石
坐，柳阴亭午正风凉。

千顷芙渠放棹嬉，花深迷路晚忘归。家人暗识船行
处，时有惊忙小鸭飞。

秋日

朱门巧夕沸欢声，田舍黄昏静掩扃。男解牵牛女能
织，不须徼福渡河星。

静看檐蛛结网低，无端妨碍小虫飞。蜻蜓倒挂蜂儿
窘，催唤山童为解围。

《中秋》全景属潜夫，棹入空明看太湖。身外水天银一
色，城中有此月明无。

租船满载候开仓，粒粒如珠白似霜。不惜两钟输一
斛，尚赢糠核饱儿郎。

细𢭏橙虀买鲙鱼，西风吹上四腮鲈。雪松酥腻千丝
缕，除却松江到处无。

冬日

斜日低山片月高，睡馀行乐绕江郊。霜风埽尽千林
叶，闲倚筇枝数鹳巢。

松节然膏当烛笼，凝烟如墨暗房栊。晚来拭净南窗
纸，便觉斜阳一倍红。

放船闲看雪山晴，风定奇寒晚更凝。坐听一篙珠玉
碎，不知湖面已成冰。

榾柮无烟雪夜长，地炉煨酒煖如汤。莫嗔老妇无盘
饤，笑指灰中芋栗香。

黄纸蠲租白纸催，皂衣傍午下乡来。长官头脑冬烘
甚，乞汝青钱买酒回。

邨巷终年见俗情，邻翁讲礼拜柴荆。长衫布缕如霜
雪，云是家机自织成。